P6_TA(2006)0527

Η κατάσταση των ατόμων με αναπηρία στη διευρυμένη Ευρωπαϊκή Ένωση: ευρωπαϊκό σχέδιο δράσης 2006-2007

Ψήφισμα του Ευρωπαϊκού Κοινοβουλίου σχετικά με την κατάσταση των ατόμων με αναπηρία στη διευρυμένη Ευρωπαϊκή Ένωση: ευρωπαϊκό σχέδιο δράσης 2006-2007 (2006/2105(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής σχετικά με την κατάσταση των ατόμων με αναπηρία στη διευρυμένη Ευρωπαϊκή Ένωση: το ευρωπαϊκό σχέδιο δράσης 2006-2007 (COM(2005)0604) (Σχέδιο Δράσης για την Αναπηρία),

- έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής (CESE 591/2006),

- έχοντας υπόψη το άρθρο 13 της Συνθήκης ΕΚ και το άρθρο 21 του Χάρτη των Θεμελιωδών Δικαιωμάτων της Ευρωπαϊκής Ένωσης σχετικά με την καταπολέμηση των διακρίσεων, περιλαμβανομένων και των διακρίσεων εξαιτίας διαφόρων μορφών και ειδών αναπηρίας, και έχοντας υπόψη το άρθρο 6 της Συνθήκης για την Ευρωπαϊκή Ένωση και το άρθρο 14 της Ευρωπαϊκής Σύμβασης για την Προστασία των Ανθρωπίνων Δικαιωμάτων και των Θεμελιωδών Ελευθεριών, η οποία απαγορεύει όλες τις μορφές διακρίσεων,

- έχοντας υπόψη το άρθρο 26 του Χάρτη των Θεμελιωδών Δικαιωμάτων της Ευρωπαϊκής Ένωσης σχετικά με την ένταξη των ατόμων με αναπηρία και το δικαίωμά τους να επωφελούνται μέτρων που τους εξασφαλίζουν αυτήν την ένταξη,

- έχοντας υπόψη την οδηγία 2000/78/ΕΚ του Συμβουλίου, της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία [1],

- έχοντας υπόψη την οδηγία 2001/85/ΕΚ του Ευρωπαϊκού Κοινοβουλίου και του Συμβουλίου, της 20ής Νοεμβρίου 2001, περί ειδικών διατάξεων για οχήματα μεταφοράς επιβατών άνω των οκτώ θέσεων εκτός της θέσεως του οδηγού [2],

- έχοντας υπόψη την απόφαση 2001/903/EΚ του Συμβουλίου, της 3ης Δεκεμβρίου 2001, για το ευρωπαϊκό έτος των ατόμων με ειδικές ανάγκες 2003 [3],

- έχοντας υπόψη το σχέδιο Σύμβασης των Ηνωμένων Εθνών για τα δικαιώματα των ατόμων με αναπηρία,

- έχοντας υπόψη τα ψηφίσματά του, της 17ης Ιουνίου 1988, σχετικά με τις μιμικές γλώσσες για τους κωφάλαλους [4], της 18ης Νοεμβρίου 1998 σχετικά με τις μιμικές γλώσσες [5] και της 4ης Απριλίου 2001 επί της ανακοίνωσης της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών "Για μια Ευρώπη χωρίς φραγμούς για τα άτομα με ειδικές ανάγκες" [6] και τη θέση του, της 15ης Νοεμβρίου 2001, σχετικά με την πρόταση απόφασης του Συμβουλίου περί του Ευρωπαϊκού Έτους των Ατόμων με Ειδικές Ανάγκες 2003 [7],

- έχοντας υπόψη την Πράσινη Βίβλο της Επιτροπής με τίτλο "Βελτίωση της ψυχικής υγείας του πληθυσμού. Προς μια στρατηγική σχετικά με την ψυχική υγεία για την Ευρωπαϊκή Ένωση" (COM(2005)0484),

- έχοντας υπόψη την Πράσινη Βίβλο της Επιτροπής με τίτλο "Μπροστά στις δημογραφικές αλλαγές, μία νέα αλληλεγγύη μεταξύ γενεών" (COM(2005)0094),

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής Πολιτισμού και Παιδείας και της Επιτροπής Δικαιωμάτων των Γυναικών και Ισότητας των Φύλων (A6-0351/2006),

Α. λαμβάνοντας υπόψη ότι η απαγόρευση των διακρίσεων και η προαγωγή των ανθρωπίνων δικαιωμάτων πρέπει να αποτελέσουν το επίκεντρο της στρατηγικής της Κοινότητας για τα άτομα με αναπηρία, όπως ορίζεται στο άρθρο 13 της Συνθήκης ΕΚ και στα άρθρα 21 και 26 του Χάρτη των Θεμελιωδών Δικαιωμάτων της Ευρωπαϊκής Ένωσης,

Β. λαμβάνοντας υπόψη ότι η Πορτογαλική Προεδρία της Ευρωπαϊκής Ένωσης το 2000 επέμενε ότι δεν υπάρχει "ιεράρχηση των διακρίσεων" και ότι η υποστήριξη μιας ολοκληρωμένης νομοθεσίας κατά των διακρίσεων βασισμένης στο άρθρο 13 της Συνθήκης ΕΚ θα έπονταν της έγκρισης οδηγίας για την ολοκληρωμένη καταπολέμηση των διακρίσεων λόγω φυλετικής καταγωγής του 2000, και λαμβάνοντας υπόψη ότι μια πρώην Επίτροπος για θέματα απασχόλησης και κοινωνικών υποθέσεων ανακοίνωσε την πρόθεση της Επιτροπής να προτείνει τέτοια ολοκληρωμένη νομοθεσία κατά των διακρίσεων προς όφελος των ατόμων με αναπηρία το 2003,

Γ. λαμβάνοντας υπόψη ότι η ad hoc ομάδα των Ηνωμένων Εθνών ενέκρινε την πρόταση για μια διεθνή σύμβαση για τα δικαιώματα των ατόμων με αναπηρία, η οποία αναμένεται να εγκριθεί από τη Γενική Συνέλευση των Ηνωμένων Εθνών το Δεκέμβριο 2006, και λαμβάνοντας υπόψη ότι οι δράσεις της Επιτροπής πρέπει στο εξής να συμφωνούν με τις αρχές που θα ορίζονται στην εν λόγω σύμβαση,

Δ. λαμβάνοντας υπόψη ότι η ανεργία των ατόμων με αναπηρία παραμένει σε απαράδεκτα υψηλά επίπεδα,

Ε. λαμβάνοντας υπόψη ότι η απασχόληση αποτελεί μία από τις βασικές προϋποθέσεις της κοινωνικής ένταξης,

ΣΤ. λαμβάνοντας υπόψη ότι το παραδοσιακό είδος εργασίας δεν αποτελεί πιθανή επιλογή για πολλά άτομα με αναπηρία, ιδιαίτερα για άτομα με σοβαρές μορφές αναπηρίας, και λαμβάνοντας υπόψη ότι υπάρχει επομένως ανάγκη για παροχή ευρέος φάσματος ευκαιριών απασχόλησης, συμπεριλαμβανομένης της προστατευόμενης και υποβοηθούμενης απασχόλησης,

Ζ. λαμβάνοντας υπόψη ότι είναι σημαντικό τα άτομα να διαθέτουν, να διατηρούν και να ανανεώνουν διαρκώς τα προσόντα τους, προκειμένου να αξιοποιούν πλήρως τις δυνατότητές τους στην αγορά εργασίας,

Η. λαμβάνοντας υπόψη ότι πρέπει να συνεχιστεί η απομάκρυνση από το ιατρικό μοντέλο της αναπηρίας, τηρουμένου του σεβασμού των πραγματικών αναγκών αποκατάστασης κάθε ατόμου χωριστά, με στόχο την εδραίωση ενός κοινωνικού μοντέλου και μιας προσέγγισης που θα έχει ως άξονα τα δικαιώματα, που θα βασίζεται και θα προωθεί τις αρχές της ισότητας, της ισονομίας και της ανάδειξης ίσων ευκαιριών, ή προς μια προσέγγιση που θα έχει ως άξονα τα αντίστοιχα δικαιώματα,

Θ. λαμβάνοντας υπόψη ότι η υπερβολική ιατρική παρέμβαση στον τομέα της αναπηρίας έχει μέχρι στιγμής εμποδίσει την πλήρη κατανόηση της κοινωνικής της αξίας και της σχέσης της με τον τομέα των δικαιωμάτων, και όχι μόνο με το δικαίωμα της αξίωσης παροχών, και λαμβάνοντας υπόψη ότι υπάρχει ως εκ τούτου ανάγκη σταδιακής απομάκρυνσης από αυτή τη μάλλον περιορισμένη αντίληψη της αναπηρίας,

Ι. λαμβάνοντας υπόψη ότι πολλοί ηλικιωμένοι θα εμφανίσουν αναπηρία μέσα στα ερχόμενα χρόνια και ότι πολλά άτομα με αναπηρία θα μεγαλώσουν σε ηλικία,

ΙΑ. λαμβάνοντας υπόψη ότι η συμμετοχή των ατόμων με αναπηρία και των οργανώσεων που τους εκπροσωπούν αποτελεί ουσιαστικό μέρος μιας τέτοιας προσέγγισης βασισμένης στα δικαιώματα,

ΙΒ. λαμβάνοντας υπόψη ότι το ζήτημα της ποιότητας των υπηρεσιών πρέπει να συμπεριληφθεί ως ένα από τα οριζόντια σημεία στο Σχέδιο Δράσης για την Αναπηρία,

ΙΓ. λαμβάνοντας υπόψη ότι η ανακοίνωση της Επιτροπής με τίτλο "Ίσες ευκαιρίες για τα άτομα με αναπηρίες: ένα ευρωπαϊκό σχέδιο δράσης" (COM(2003)0650) αποτέλεσε ευπρόσδεκτη συνέχεια στο ευρωπαϊκό έτος των ατόμων με αναπηρία 2003 και λαμβάνοντας υπόψη ότι είναι σημαντικό να επιτυγχάνεται συνεχής πρόοδος στην προώθηση των δικαιωμάτων και της κατάστασης των Ευρωπαίων με αναπηρία, όπως διατυπώθηκε κατά τη διάρκεια του ευρωπαϊκού έτους,

ΙΔ. λαμβάνοντας υπόψη ότι ο κανονισμός (ΕΚ) αριθ. 1107/2006 του Ευρωπαϊκού Κοινοβουλίου και του Συμβουλίου της 5ης Ιουλίου 2006 σχετικά με τα δικαιώματα των ατόμων με αναπηρία και των ατόμων με μειωμένη κινητικότητα όταν ταξιδεύουν αεροπορικώς [8] αποτελεί την πρώτη κοινοτική νομοθετική πράξη που στοχεύει αποκλειστικά στη βελτίωση των δικαιωμάτων των ατόμων με αναπηρία,

ΙΕ. λαμβάνοντας υπόψη ότι η πρόταση της Επιτροπής για την καθιέρωση της έννοιας της ανεξάρτητης διαβίωσης των ατόμων με αναπηρία αποτέλεσε βασική απαίτηση δύο ιστορικών "διαδηλώσεων για την ελευθερία" προς το Κοινοβούλιο ατόμων με αναπηρία που ζούσαν κυρίως σε ιδρύματα, οι οποίες διοργανώθηκαν από το Ευρωπαϊκό Δίκτυο Ανεξάρτητης Διαβίωσης, και ότι η έγκρισή της από την Επιτροπή προσφέρει ένα εξαιρετικό παράδειγμα του τρόπου με τον οποίο η Ευρωπαϊκή Ένωση μπορεί να ανταποκρίνεται στα αιτήματα πολιτών της,

ΙΣΤ. λαμβάνοντας υπόψη ότι παραμένει αδικαιολόγητο το γεγονός ότι χτίζονται νέες υποδομές, οι οποίες δεν είναι προσβάσιμες από άτομα με αναπηρία, με πόρους του Ευρωπαϊκού Ταμείου Περιφερειακής Ανάπτυξης ή άλλων διαρθρωτικών ταμείων,

1. καλεί την Επιτροπή, τα κράτη μέλη της ΕΕ των 15 που δεν έλαβαν τα απαραίτητα μέτρα μέχρι την εκπνοή της προθεσμίας της 2ας Δεκεμβρίου 2003 (ορισμένα ζήτησαν παράταση) και τα δέκα νέα κράτη μέλη που δεν συμμορφώθηκαν ως την 1η Μαΐου 2004 να εφαρμόσουν με αποτελεσματικό τρόπο την οδηγία 2000/78/ΕΚ του Συμβουλίου, η οποία θεσπίζει ένα νομικό πλαίσιο για την ίση μεταχείριση στην απασχόληση και χαιρετίζει τις αποφάσεις που έχουν ήδη ληφθεί από τα κράτη μέλη·

2. τονίζει ότι πρέπει να είναι εγγυημένη η πρόσβαση κάθε πολίτη της ΕΕ στα αγαθά και τις υπηρεσίες χωρίς διακρίσεις και, για τον λόγο αυτό, καλεί την Επιτροπή να προτείνει ειδική οδηγία για τις αναπηρίες δυνάμει του άρθρου 13 της Συνθήκης ΕΚ·

3. καλεί τα κράτη μέλη να καταργήσουν όλες τις ισχύουσες νομοθετικές ρυθμίσεις στο πλαίσιο της εθνικής τους νομοθεσίας, που εισάγουν διακρίσεις σε βάρος των ατόμων με αναπηρία και δεν συνάδουν με το άρθρο 13 της Συνθήκης ΕΚ ·

4. θεωρεί ότι η οδηγία 2001/85/ΕΚ πρέπει να ενισχυθεί, προκειμένου να ευθυγραμμιστεί με την ισχύουσα κοινοτική νομοθεσία σχετικά με τα δικαιώματα των ατόμων με αναπηρία στις αεροπορικές μεταφορές· στηρίζει και ενθαρρύνει την Επιτροπή να επεκτείνει εν καιρώ τα ίδια νομοθετικά δικαιώματα στα άτομα με αναπηρία που χρησιμοποιούν όλα τα μέσα μεταφοράς· υπενθυμίζει ότι η ισότητα της πρόσβασης στις δημόσιες μεταφορές έχει ζωτική σημασία για τα άτομα με αναπηρία που πρέπει να μετακινούνται προκειμένου να μεταβαίνουν στον χώρο εργασίας τους και να διατηρούν κοινωνικά και οικογενειακά δίκτυα· επιπλέον, χαιρετίζει τον κανονισμό (ΕΚ) αριθ. 1107/2006 που αποτελεί την πρώτη κοινοτική νομοθετική πράξη που αφορά συγκεκριμένα τα άτομα με αναπηρία·

5. χαιρετίζει τη βαθμιαία τάση προς την εξάλειψη των πολλών μορφών διακρίσεων που αντιμετωπίζουν τα άτομα με αναπηρία όταν χρησιμοποιούν αεροπορικά, χερσαία ή θαλάσσια μέσα μεταφοράς, και ζητεί να γίνουν προσπάθειες ώστε να αποφευχθεί ο κίνδυνος δημιουργίας νέων μορφών διακρίσεων που δεν υπάρχουν σήμερα, όπως είναι ενδεχομένως οι οικονομικές διακρίσεις·

6. χαιρετίζει τις προσπάθειες που καταβάλλει η Επιτροπή για να βελτιώσει την προσβασιμότητα στις τεχνολογίες των πληροφοριών και των επικοινωνιών· επισημαίνει, ωστόσο, ότι περισσότερες από το 80 % των δημόσιων ιστοθέσεων, συμπεριλαμβανομένων και αυτών των ευρωπαϊκών θεσμικών οργάνων, δεν είναι εν γένει προσβάσιμες από τα άτομα με αναπηρία· υποστηρίζει ότι η προσβασιμότητα στις τεχνολογίες των πληροφοριών και των επικοινωνιών μπορεί να συντελέσει αποτελεσματικά στη μείωση της υψηλής ανεργίας των ατόμων με αναπηρία·

7. καλεί την Επιτροπή και τα κράτη μέλη, στο πλαίσιο των αντίστοιχων αρμοδιοτήτων τους, να προωθήσουν την ενεργό συμμετοχή των ατόμων με αναπηρία στην εκπαίδευση, στην επαγγελματική κατάρτιση, στην ηλεκτρονική μάθηση (e-Learning), στη διά βίου μάθηση, στις πολιτιστικές εκδηλώσεις, στον αθλητισμό, στην ψυχαγωγία, στην κοινωνία της πληροφορίας και στα μέσα μαζικής ενημέρωσης·

8. καλεί την Επιτροπή και τα κράτη μέλη να προωθήσουν την προσβασιμότητα του Διαδικτύου στα άτομα με αναπηρία, κυρίως όσον αφορά τις δημόσιες ιστοθέσεις και όσες σχετίζονται με την εκπαίδευση και την επαγγελματική κατάρτιση·

9. καλεί τα κράτη μέλη να αναλάβουν συγκεκριμένη δράση με σκοπό να εξασφαλίσουν τη δυνατότητα πρόσβασης των ατόμων με αναπηρία στις ιστοθέσεις όλων των δημόσιων οργανισμών·

10. ζητεί να καταβληθούν μεγαλύτερες προσπάθειες στον τομέα της υποδομής, προκειμένου να είναι δυνατή η πρόσβαση των ατόμων με αναπηρία σε κτισμένους ή πρόσφατα σχεδιασμένους χώρους, και υπογραμμίζει ότι έχει μεγάλη σημασία η διασφάλιση επαρκούς πρόσβασης των ατόμων με αναπηρία από τη φάση σχεδιασμού και διοικητικής έγκρισης, ο στερεότυπος σχεδιασμός κτιρίων, μηχανημάτων και συσκευών καθώς και η εξάλειψη αρχιτεκτονικών εμποδίων· ζητεί από την Επιτροπή να εκπληρώσει πλήρως τις σχετικές της υποχρεώσεις κατά την εφαρμογή των κανονισμών περί διαρθρωτικών ταμείων κατά την περίοδο 2007-2013 και καλεί τα Ευρωπαϊκά θεσμικά όργανα να λάβουν τα απαραίτητα μέτρα, προκειμένου να καταστήσουν τα κτίριά τους προσβάσιμα από κάθε πολίτη·

11. ζητεί από την Επιτροπή και τα κράτη μέλη να λάβουν τα κατάλληλα μέτρα για την ενίσχυση της πρόσβασης και της συμμετοχής των ατόμων με αναπηρία στις πολιτιστικές υποδομές και στις πολιτιστικές δραστηριότητες, κάνοντας χρήση, όπου είναι απαραίτητο, της σύγχρονης τεχνολογίας·

12. τονίζει την ανάγκη λήψης μέτρων για την ενίσχυση της καλλιτεχνικής έκφρασης και δημιουργίας των ατόμων με αναπηρία και την διασφάλιση ισότητας ευκαιριών όσον αφορά την παραγωγή και προώθηση των έργων τους και τη συμμετοχή τους σε πολιτιστικές ανταλλαγές·

13. επισημαίνει ότι είναι αναγκαία η πραγματοποίηση ενημερωτικών εκστρατειών που θα διασφαλίσουν ότι οι εργοδότες αντιμετωπίζουν την πρόσληψη ατόμων με αναπηρία χωρίς καμία προκατάληψη, ιδίως όσον αφορά τη λανθασμένη αντίληψη για το οικονομικό κόστος της απασχόλησης και τις ικανότητες των υποψηφίων· τονίζει ότι πρέπει να καταβληθούν μεγαλύτερες προσπάθειες για να αυξηθούν οι ευκαιρίες επικοινωνίας, ώστε να υπάρξει ανταλλαγή βέλτιστων πρακτικών και ενημέρωση των εργοδοτών σχετικά με τα καθήκοντα και τις υποχρεώσεις τους, καθώς και να ενθαρρυνθεί η σωστή εφαρμογή των κανόνων κατά των διακρίσεων από τα δικαστήρια των κρατών μελών, όπου αυτό απαιτείται, ιδίως σε σχέση με την οδηγία 2000/78/ΕΚ· προτείνει τη διαχείριση της αναπηρίας ως νέας υπηρεσίας για τις επιχειρήσεις, με σκοπό να διασφαλισθεί η διατήρηση της απασχόλησης (ως μορφή πρόληψης) ή η επανένταξη στην απασχόληση (ως μορφή αποκατάστασης) για άτομα που κινδυνεύουν από αναπηρία στον χώρο εργασίας τους·

14. καλεί την Επιτροπή και τα κράτη μέλη να δημιουργήσουν τις απαραίτητες συνθήκες, ώστε να αποφευχθεί η "παγίδα των παροχών" και η πρόωρη συνταξιοδότηση, και να δημιουργηθεί ασφάλεια απασχόλησης για τα άτομα με αναπηρία·

15. καλεί τα κράτη μέλη να προωθήσουν την εφαρμογή των δικαιωμάτων των ατόμων με αναπηρία σύμφωνα με την οδηγία 2000/78/ΕΚ και τις δυνατότητες προστασίας τους και ζητεί από τις συνδικαλιστικές οργανώσεις να καταβάλουν κάθε δυνατή προσπάθεια για την ενημέρωση των μελών τους σχετικά με τα δικαιώματά τους που απορρέουν από την οδηγία αυτή·

16. καλεί την Επιτροπή να καταβάλει μεγαλύτερες προσπάθειες για την ένταξη των ζητημάτων που αφορούν την αναπηρία στην εργατική νομοθεσία και σε άλλους τομείς, ιδίως στην ευρωπαϊκή στρατηγική για την απασχόληση, στις δημόσιες συμβάσεις, στο Ευρωπαϊκό Κοινωνικό Ταμείο και στη δια βίου μάθηση και να αναδείξει τα δικαιώματα των ατόμων με αναπηρία στο πλαίσιο της στρατηγικής της Λισαβόνας·

17. ζητεί από την Επιτροπή να αυξήσει τη συμμετοχή των ατόμων με αναπηρία στα νέα πολυετή προγράμματα της επόμενης δημοσιονομικής περιόδου 2007-2013, όπως τα προγράμματα "Πολιτισμός", "Δια βίου μάθηση", "Νεολαία σε δράση", "MEDIA 2007" και "Ευρώπη για τους Πολίτες"·

18. καλεί τα κράτη μέλη να λαμβάνουν δεόντως υπόψη τα προβλήματα που αντιμετωπίζουν οι γονείς των παιδιών με αναπηρία, οι οποίοι εξαναγκάζονται συχνά να μένουν εκτός αγοράς εργασίας, και να προωθούν πολιτικές στήριξης και ενίσχυσης των γονέων αυτών·

19. χαιρετίζει την πρόθεση της Επιτροπής να λάβει υπόψη στο Ευρωπαϊκό Κοινωνικό Ταμείο τις ανάγκες κατάρτισης του προσωπικού που στηρίζει τα άτομα με αναπηρία στο σπίτι, σε ίδρυμα ή με συνδυασμό των μεθόδων·

20. χαιρετίζει τη ρήτρα του Ευρωπαϊκού Κοινωνικού Ταμείου σχετικά με τα άτομα με αναπηρία·

21. καλεί τα κράτη μέλη να χρησιμοποιήσουν, να προωθήσουν και να διαδώσουν τη νοηματική γλώσσα όσο το δυνατόν περισσότερο, σύμφωνα με το ψήφισμα του Ευρωπαϊκού Κοινοβουλίου που εγκρίθηκε στις 17 Ιουνίου 1988·

22. εφιστά την προσοχή στη σημασία της συνεκτίμησης της ειδικής κατάστασης των ατόμων με αναπηρία κατά τον σχεδιασμό προγραμμάτων και σχεδίων πρόληψης βιομηχανικών κινδύνων·

23. προτρέπει τα κράτη μέλη να ενισχύσουν με οικονομικά και κοινωνικά μέσα τη δυνατότητα παροχής φροντίδας σε άτομα με αναπηρία στο πλαίσιο της διαγενεακής αλληλεγγύης·

24. καλεί την Επιτροπή να συνεργαστεί με τα κράτη μέλη προκειμένου να ενθαρρύνει την ένταξη ατόμων με αναπηρία από νεαρή ηλικία στη γενική εκπαίδευση, όποτε αυτό είναι δυνατόν, αναγνωρίζοντας, ωστόσο, ότι σε ορισμένες περιπτώσεις είναι απαραίτητα τα ειδικά σχολεία, καθώς και το δικαίωμα των γονέων να επιλέγουν το σχολείο στο οποίο επιθυμούν να στείλουν τα παιδιά τους, καθώς και να ενθαρρύνει την πρόσβαση ατόμων με αναπηρία σε όλα τα επίπεδα εκπαίδευσης και κατάρτισης καθώς και στις νέες τεχνολογίες, σύμφωνα με τις επιδεξιότητες και τις επιθυμίες τους· καλεί την Επιτροπή να διεξαγάγει έρευνα και διαβούλευση σε συνεργασία με τα κράτη μέλη σχετικά με την πιθανότητα θέσπισης δικαιώματος στη γενική εκπαίδευση για όλα τα παιδιά με αναπηρία και τις οικογένειές τους, εφόσον το επιλέξουν· αναγνωρίζει και ενθαρρύνει τη δυνητική συνεισφορά των ατόμων με αναπηρία στην ευρωπαϊκή οικονομία, ενώ παράλληλα αναπτύσσουν τα ίδια μεγαλύτερη ανεξαρτησία·

25. καλεί την Επιτροπή και τα κράτη μέλη, στο πλαίσιο των αντίστοιχων αρμοδιοτήτων τους, να εφαρμόσουν το ψήφισμα του Συμβουλίου της 6ης Φεβρουαρίου 2003 για την "ηλεκτρονική προσβασιμότητα" — βελτίωση της δυνατότητας πρόσβασης ατόμων με ειδικές ανάγκες στην κοινωνία των γνώσεων [9], το ψήφισμα της 5ης Μαΐου 2003 για την παροχή ίσων ευκαιριών σε μαθητές και σπουδαστές με αναπηρίες όσον αφορά την εκπαίδευση και την κατάρτιση [10], καθώς και το ψήφισμα της 6ης Μαΐου 2003 σχετικά με τη δυνατότητα πρόσβασης στην πολιτιστική υποδομή και τις πολιτιστικές δραστηριότητες για τα άτομα με αναπηρίες [11]·

26. καλεί την Ευρωπαϊκή Ένωση να δώσει συνέχεια στο Ευρωπαϊκό Έτος Ατόμων με Αναπηρία (2003) και το Ευρωπαϊκό Έτος Εκπαίδευσης μέσω του Αθλητισμού (2004), συνεχίζοντας τις προσπάθειες για άρση των αποκλεισμών των ατόμων με αναπηρία· συνιστά να δοθεί ιδιαίτερη σημασία στη διάσταση της αναπηρίας στο πλαίσιο των δράσεων του Ευρωπαϊκού Έτους Ίσων Ευκαιριών για Όλους (2007)·

27. καλεί την Επιτροπή και τα κράτη μέλη να δώσουν ιδιαίτερη προσοχή στη διευκόλυνση της πρόσβασης των ατόμων με αναπηρία στην κινητικότητα στην εκπαίδευση και την κατάρτιση·

28. υπογραμμίζει τον σημαντικό ρόλο του αθλητισμού ως παράγοντα βελτίωσης της ποιότητας ζωής, της αυτοεκτίμησης, της ανεξαρτησίας και της κοινωνικής ενσωμάτωσης των ατόμων με αναπηρία·

29. καλεί τα κράτη μέλη να βελτιώσουν την προσβασιμότητα των αθλητικών εγκαταστάσεων, να άρουν τα εμπόδια συμμετοχής των νέων με αναπηρία στις αθλητικές δραστηριότητες, να παράσχουν κίνητρα για την αύξηση της συμμετοχής τους στον αθλητισμό και να προωθήσουν αθλητικές εκδηλώσεις και αθλητικές συναντήσεις για άτομα με αναπηρία όπως είναι οι "Παραολυμπιακοί Αγώνες"·

30. τονίζει ότι η ένταξη μαθητών με αναπηρία στη γενική εκπαίδευση, λαμβάνοντας υπόψη την ειδική υποστήριξη που απαιτείται για την κάλυψη των ειδικών εκπαιδευτικών αναγκών των μαθητών, αποτελεί υποχρέωση των κρατών μελών·

31. υπενθυμίζει ότι τα έγγραφα που εκδίδουν τα ευρωπαϊκά θεσμικά όργανα πρέπει πάντα να διατίθενται κατόπιν αίτησης σε προσβάσιμες μορφές, ιδίως σε μορφές πλήρως προσβάσιμες από άτομα τυφλά ή με μειωμένη όραση και σε άτομα με μαθησιακές δυσκολίες· τονίζει ότι πρέπει να χρησιμοποιείται σαφής και απλή γλώσσα και ότι πρέπει να αποφεύγεται όσο το δυνατόν περισσότερο η τεχνική γλώσσα·

32. τονίζει ότι υπάρχουν πολλές μορφές αναπηρίας, όπως κινητικά προβλήματα, προβλήματα όρασης, ακοής, ψυχικής υγείας, χρόνιες παθήσεις και μαθησιακές δυσκολίες· επισημαίνει το γεγονός ότι τα άτομα με πολλαπλή αναπηρία αντιμετωπίζουν ιδιαίτερα προβλήματα, όπως και τα άτομα που υπόκεινται σε πολλαπλές διακρίσεις και ότι πρέπει να δοθεί μεγαλύτερη προσοχή στα ηλικιωμένα άτομα με αναπηρία και στις γυναίκες με αναπηρία·

33. επισημαίνει ότι τα διάφορα είδη αναπηρίας απαιτούν εξατομικευμένη φροντίδα που λαμβάνει επαρκώς υπόψη τις αναπηρίες των παιδιών στην ανάπτυξη και εκείνες των ενηλίκων·

34. επισημαίνει ότι υπάρχει ανάγκη να δοθεί ιδιαίτερη προσοχή σε άτομα με αναπηρία τα οποία υφίστανται ήδη διακρίσεις, όπως ηλικιωμένοι, γυναίκες και παιδιά· καλεί την Επιτροπή να στηρίξει προγράμματα που στοχεύουν στη διάγνωση της αναπηρίας σε παιδιά σε μικρή ηλικία, με σκοπό να διευκολυνθεί στη συνέχεια η κοινωνική και επαγγελματική τους ένταξη·

35. τονίζει την ανάγκη να ενθαρρυνθεί η ανάληψη πρωτοβουλιών για τη δημιουργία μεγαλύτερης αλληλεπίδρασης μεταξύ του κοινού και των ατόμων με διανοητική αναπηρία, ώστε να εξαλειφθεί ο στιγματισμός των ατόμων με προβλήματα ψυχικής υγείας· απευθύνει έκκληση για την απαραίτητη υποστήριξη προς τις οικογένειες των ατόμων με βαριές μορφές αναπηρίας·

36. υπογραμμίζει τον πρωτεύοντα ρόλο των Μέσων Μαζικής Ενημέρωσης στην εξάλειψη των στερεοτύπων και των προκαταλήψεων όσον αφορά τα άτομα με αναπηρία και στη διαμόρφωση κοινωνικής συνείδησης σχετικά με τα προβλήματα που αντιμετωπίζουν στην καθημερινή τους ζωή·

37. καλεί τα κράτη μέλη και την Επιτροπή, ιδίως στο πλαίσιο του προγράμματος ΜEDIA, να ενθαρρύνουν την παραγωγή και προώθηση κινηματογραφικών ταινιών και τηλεοπτικών προγραμμάτων μέσω των οποίων θα βελτιωθεί η εικόνα των ατόμων με αναπηρία·

38. καλεί τα κράτη μέλη να αξιοποιήσουν πλήρως τις βοηθητικές υπηρεσίες που προσφέρει η ψηφιακή τηλεόραση για την εξυπηρέτηση των ειδικών αναγκών των ατόμων με αναπηρία, όπως ο βελτιωμένος υποτιτλισμός, ο ηχητικός σχολιασμός και ο σχολιασμός με σύμβολα, προωθώντας παράλληλα στο πλαίσιο της αναλογικής τηλεόρασης τη γενίκευση της χρήσης του υποτιτλισμού και της νοηματικής γλώσσας·

39. καλεί τα κράτη μέλη να δώσουν ιδιαίτερη προσοχή στις γυναίκες με αναπηρία, που αντιμετωπίζουν πολλαπλές διακρίσεις, κατάσταση που μπορεί να καταπολεμηθεί μόνο με συνδυασμό μέτρων ισότητας των φύλων και μέτρων ανάληψης θετικής δράσης που θα σχεδιασθούν σε συνεργασία με τις ίδιες τις γυναίκες με αναπηρία και με φορείς της κοινωνίας των πολιτών·

40. καλεί τα κράτη μέλη να λάβουν δυναμικά μέτρα προς αντιμετώπιση όλων των μορφών βίας κατά των ατόμων με αναπηρία, κυρίως των γυναικών, των ηλικιωμένων και των παιδιών που πέφτουν συχνά θύματα ψυχολογικής και σωματικής βίας, καθώς και σεξουαλικής βίας· επισημαίνει ότι περίπου 80 % των γυναικών με αναπηρία είναι θύματα βίας και ότι ο κίνδυνος σεξουαλικής κακοποίησης είναι για τα άτομα αυτά μεγαλύτερος από ότι για τις υπόλοιπες γυναίκες· επισημαίνει ότι οι γυναίκες με αναπηρία όχι μόνο αντιμετωπίζουν συχνά τη βία στη ζωή τους, αλλά και συχνά η βία αποτελεί την ίδια την αιτία της αναπηρίας τους·

41. χαιρετίζει την εγκατάλειψη της πρακτικής της ιδρυματοποίησης των ατόμων με αναπηρία· επισημαίνει ότι για την αποϊδρυματοποίηση απαιτείται ένα επαρκές επίπεδο ποιοτικών υπηρεσιών βασισμένων στην κοινότητα, που θα προάγουν την ανεξάρτητη διαβίωση, το δικαίωμα σε βοήθεια και την πλήρη συμμετοχή στην κοινωνία εντός των κρατών μελών· ζητεί να δοθεί ιδιαίτερη προσοχή σε πιθανά εμπόδια στην πρόσβαση σε τέτοιου είδους υπηρεσίες, τα οποία προκαλούνται από πολιτικές χρεώσεων, καθώς και στην υποστήριξη της αρχής της καθολικής πρόσβασης· συνιστά στις κυβερνήσεις των κρατών μελών να επικεντρώσουν τη σημερινή υποστήριξή τους σε υπηρεσίες που αποσκοπούν στην ενθάρρυνση της κοινωνικής ένταξης και της απασχόλησης των ατόμων με αναπηρία· τονίζει την ανάγκη ενίσχυσης των δημόσιων πολιτικών, ώστε να διασφαλισθεί ότι εφαρμόζονται στην πράξη ίσα δικαιώματα· παροτρύνει την Επιτροπή να αναπτύξει και/ή να αναγνωρίσει ευρωπαϊκούς δείκτες ποιότητας για τις κοινωνικές υπηρεσίες·

42. χαιρετίζει την πρόθεση της Επιτροπής να αναπτύξει κοινοτικές πολιτικές που συνδέονται με την κοινωνική μέριμνα στην επόμενη φάση του σχεδίου δράσης για την αναπηρία και να διασφαλίσει την κατάλληλη συνεισφορά από τους φορείς παροχής υπηρεσιών· εντούτοις επιμένει ότι η έρευνα, η εκπαίδευση, τα συνέδρια και άλλες σχετικές πρωτοβουλίες πρέπει να είναι συνεπείς στον προσανατολισμό τους προς τον χρήστη και καλεί την Επιτροπή να προβεί σε σαφείς δραστηριότητες παρακολούθησης της συμμετοχής των ίδιων των ατόμων με αναπηρία σε όλες αυτές τις δραστηριότητες·

43. καλεί την Επιτροπή, στο πλαίσιο των διεξαγομένων συζητήσεων για τις κοινωνικές υπηρεσίες γενικού συμφέροντος, να λάβει υπόψη τον ρόλο των υπηρεσιών στην επίτευξη των ανθρωπίνων δικαιωμάτων και της πλήρους συμμετοχής στην κοινότητα· φρονεί ότι, για αυτόν το λόγο, η ενεργός συμμετοχή των χρηστών στον ορισμό των ποιοτικών υπηρεσιών είναι απαραίτητη·

44. καλεί τα κράτη μέλη να θεσπίσουν τις διαδικασίες που απαιτούνται για να διασφαλιστεί η χρηστή και διαφανής διαχείριση και η συμμόρφωση με τις απαιτήσεις που συνδέονται με την ποιότητα της υποστήριξης για όλες τις υπηρεσίες που παρέχονται σε άτομα με αναπηρία, στο σπίτι, σε ιδρύματα ή με συνδυασμό των μεθόδων·

45. τονίζει ότι, οιαδήποτε και αν είναι η μέθοδος υποστήριξης ενός ατόμου με αναπηρία —στο σπίτι, σε ίδρυμα ή με συνδυασμό των μεθόδων— πρέπει να ζητηθεί από όλα τα κράτη μέλη να θεσπίσουν μηχανισμούς για την αποτροπή της κακομεταχείρισης (χρήση κατασταλτικών φαρμάκων, σωματική και ψυχολογική βία, κ.λπ.) σύμφωνα με την αρχή της επικουρικότητας·

46. καλεί την Επιτροπή να πιέσει για τη σύνταξη ευρωπαϊκού χάρτη για την ποιότητα της υποστήριξης των ατόμων με αναπηρία με σκοπό την εξασφάλιση υψηλού επιπέδου ένταξης και συμμετοχής, ανεξαρτήτως της μεθόδου υποστήριξης — στο σπίτι, σε ίδρυμα ή με συνδυασμό των μεθόδων·

47. ζητεί από την Επιτροπή να προωθήσει περαιτέρω και να προβεί σε αξιολόγηση της εφαρμογής των κατευθυντήριων γραμμών της για την αναπηρία κατά την παροχή αναπτυξιακής βοήθειας από την ΕΕ· καλεί την ευρωπαϊκή πρωτοβουλία για τη δημοκρατία και τα ανθρώπινα δικαιώματα να διατηρήσει και να επεκτείνει την υποστήριξή της σε έργα που προωθούν τα δικαιώματα των ατόμων με αναπηρία σε ολόκληρο τον κόσμο· τονίζει ότι το κεφάλαιο της ετήσιας έκθεσης της ΕΕ για τα ανθρώπινα δικαιώματα που αφορά τα άτομα με αναπηρία πρέπει στο μέλλον να είναι περισσότερο λεπτομερές·

48. εκφράζει την ανησυχία του για το γεγονός ότι η Επιτροπή δεν έλαβε επαρκώς υπόψη τα ανθρώπινα δικαιώματα των ατόμων με αναπηρία κατά την αξιολόγηση της συμμόρφωσης με τα κριτήρια της Κοπεγχάγης στο πλαίσιο της διαδικασίας διεύρυνσης της ΕΕ· ζητεί από την Επιτροπή να διπλασιάσει τις προσπάθειές της στον τομέα αυτό και να εξασφαλίσει πλήρη πρόσβαση στο Μέσο Προενταξιακών Διαρθρωτικών Πολιτικών (ISPA) για τα άτομα με αναπηρία και τις οργανώσεις τους στα υποψήφια για ένταξη κράτη·

49. καλεί το Συμβούλιο και την Επιτροπή να εφαρμόσουν το Σχέδιο Δράσης για την Αναπηρία και να υποβάλουν εκθέσεις προόδου στο Κοινοβούλιο· ζητεί από την ομάδα αντιπροσώπων υψηλού επιπέδου για την αναπηρία να επανεξετάσει και, εάν χρειαστεί, να ενημερώσει τις εννέα αρχές αριστείας που διέπουν τις υπηρεσίες για τα άτομα με αναπηρία·

50. χαιρετίζει την πρόθεση της Επιτροπής να προχωρήσει από την εστίαση ειδικά στην προώθηση της απασχόλησης (2004-2005) στην έμφαση στην "ενεργή ένταξη" και ζητεί στο πλαίσιο αυτό να δοθεί ισορροπημένη έμφαση σε όλους τους τομείς συμμετοχής των ατόμων με αναπηρία και να τεθούν συγκεκριμένα σημεία αναφοράς για την καθοδήγηση αυτού του σταδίου εφαρμογής του σχεδίου δράσης για την αναπηρία·

51. αναγνωρίζει τον σημαντικό ρόλο που διαδραματίζουν οι ΜΚΟ και οι μη κερδοσκοπικές οργανώσεις πρόνοιας και οι οργανώσεις ατόμων με αναπηρία στην προαγωγή και τον σεβασμό των δικαιωμάτων των ατόμων με αναπηρία και τονίζει ότι η Επιτροπή πρέπει να καταβάλει περισσότερες προσπάθειες διαβούλευσης με οργανώσεις ατόμων με αναπηρία, ώστε οι πολιτικές για τα άτομα με αναπηρία να εξασφαλίζουν την ενεργότερη συμμετοχή των ομάδων ατόμων που απαρτίζουν τον εν λόγω τομέα·

52. χαιρετίζει τον ουσιαστικό ρόλο που διαδραματίζει στον τομέα αυτό το Ευρωπαϊκό Φόρουμ Ατόμων με Αναπηρία, καθώς και άλλα ευρωπαϊκά δίκτυα για την αναπηρία και καλεί την Επιτροπή να παρακολουθήσει προσεκτικά την οικονομική υποστήριξη προς τις οργανώσεις αυτές, με σεβασμό προς την ανεξαρτησία τους, ώστε να διατηρήσει έναν ισχυρό και ζωντανό δημόσιο διάλογο με τα άτομα με αναπηρία σε ευρωπαϊκό επίπεδο·

53. καλεί τα κράτη μέλη, σε συνδυασμό με τις επιχειρήσεις, τους κοινωνικούς εταίρους και άλλους αρμόδιους φορείς, να αναζητήσουν εντατικότερα τις δυνατότητες προσφοράς θέσεων εργασίας σε άτομα με αναπηρία·

54. ζητεί τη συνεκτικότερη συλλογή δεδομένων από τα κράτη μέλη, χρησιμοποιώντας συστήματα που επιτρέπουν τη βελτίωση του περιεχομένου και της ποιότητας των ευρωπαϊκών και εθνικών στατιστικών στοιχείων, ιδίως σε σχέση με τα διάφορα προβλήματα που αντιμετωπίζουν τα άτομα με διαφορετικές αναπηρίες· καλεί συνεπώς την Επιτροπή να συμπεριλάβει την αναπηρία σαν δείκτη στην έρευνα της ΕΕ για τα δεδομένα όσον αφορά το εισόδημα και τις συνθήκες διαβίωσης·

55. ζητεί τη θέσπιση ενός κοινού ευρωπαϊκού ορισμού της αναπηρίας·

56. χαιρετίζει την απόφαση του Δικαστηρίου των Ευρωπαϊκών Κοινοτήτων, της 11ης Ιουλίου 2006, στην υπόθεση C-13/05, Chacón Navas [12], σχετικά με έναν κοινό κοινοτικό ορισμό της αναπηρίας· θεωρεί ότι τούτο θα βοηθήσει σημαντικά στην επιβολή και τη βελτίωση των δικαιωμάτων και της αντιμετώπισης των ατόμων με αναπηρία σε όλα τα κράτη μέλη·

57. χαιρετίζει τη συμφωνία επί του σχεδίου Σύμβασης των Ηνωμένων Εθνών για τα δικαιώματα των ατόμων με αναπηρία· συγχαίρει την Επιτροπή, τα κράτη μέλη και τις ευρωπαϊκές οργανώσεις των ατόμων με αναπηρία για τον ουσιαστικό ρόλο που διαδραμάτισαν για την εξασφάλιση αυτού του αποτελέσματος· ζητεί την πραγματοποίηση εκστρατείας σε ολόκληρη την Ευρώπη που θα εξασφαλίσει την ταχεία υπογραφή και επικύρωση της σύμβασης, μετά την έγκρισή της, τόσο εντός της Ευρώπης όσο και από τους εταίρους μας σε όλο τον κόσμο·

58. επισημαίνει ότι είναι σημαντικό να διασφαλιστεί η προώθηση και η τήρηση σε κοινοτικό επίπεδο των αρχών που διατυπώνονται στην προταθείσα συνολική και ολοκληρωμένη σύμβαση των Ηνωμένων Εθνών για την προστασία και την προώθηση των δικαιωμάτων και της αξιοπρέπειας των ατόμων με αναπηρία·

59. χαιρετίζει την έγκριση της Σύμβασης των Ηνωμένων Εθνών για τα δικαιώματα των ατόμων με αναπηρία· θεωρεί ότι πρόκειται για σύμβαση ορόσημο, η οποία προσφέρει δυνατότητες βελτίωσης της ζωής των ατόμων με αναπηρία σε ολόκληρο τον κόσμο· υπενθυμίζει ότι η Σύμβαση των Ηνωμένων Εθνών για τα δικαιώματα των ατόμων με αναπηρία, η οποία θα δεσμεύει νομικά τα κράτη μέλη που την έχουν υπογράψει, ορίζει ότι η αναπηρία είναι ζήτημα ανθρωπίνων δικαιωμάτων τα οποία θα πρέπει να διασφαλίζονται·

60. καλεί την Επιτροπή να καθορίσει με μεγαλύτερη σαφήνεια στο κείμενό της τα σχέδια που έχουν ήδη ξεκινήσει στο πλαίσιο του Σχεδίου Δράσης για την Αναπηρία·

61. καλεί την Επιτροπή να δώσει μεγαλύτερη σημασία στη διάσταση του φύλου και συγκεκριμένη πληροφόρηση στις γυναίκες με αναπηρία και στους γονείς παιδιών με αναπηρία στις νέες φάσεις του Σχεδίου Δράσης για την Αναπηρία ·

62. υποστηρίζει την έκκληση που απηύθυνε η βρετανική προεδρία της ΕΕ το 2005 για πραγματοποίηση ετήσιων συναντήσεων των υπουργών των κρατών μελών για θέματα αναπηρίας·

63. καλεί την Επιτροπή, αφού προβεί στις κατάλληλες ενέργειες παρακολούθησης, να αναθεωρεί και να δημοσιεύει ανά διετία έκθεση προόδου σχετικά με τις πολιτικές και τις καλές πρακτικές που ακολουθούνται όσον αφορά τα άτομα με αναπηρία σε κάθε κράτος μέλος στους διάφορους σχετικούς τομείς·

64. καλεί την Επιτροπή και τα κράτη μέλη να διασφαλίσουν ότι οι δραστηριότητες που αφορούν την αναπηρία στα πλαίσια του Ευρωπαϊκού Έτους Ίσων Ευκαιριών για Όλους 2007 θα είναι εποικοδομητικές και δεν θα επαναλαμβάνουν απλώς τα επιτεύγματα του Ευρωπαϊκού Έτους των Ατόμων με Αναπηρία 2003·

65. ζητεί να καταβληθούν μεγαλύτερες προσπάθειες όσον αφορά τα ηλικιωμένα άτομα με αναπηρία, με σκοπό τη διευκόλυνση της ένταξης ή της επανένταξής τους στην αγορά εργασίας και την ελαχιστοποίηση της πρόωρης συνταξιοδότησης των ατόμων με αναπηρία· σημειώνει ότι, σύμφωνα με τις δημογραφικές εξελίξεις, ο αριθμός των ηλικιωμένων με αναπηρία αυξάνει σημαντικά· θεωρεί ότι οι ηλικιωμένοι με αναπηρία έχουν ιδιαίτερη ανάγκη ολιστικής φροντίδας και μεγαλύτερου βαθμού κοινωνικής αποκατάστασης· καλεί την Επιτροπή να μελετήσει ποια μέτρα λαμβάνουν τα κράτη μέλη στον τομέα αυτό, προκειμένου να εγγυηθούν φροντίδα που να ανταποκρίνεται στις ανάγκες των ατόμων αυτών· συνιστά τα αποτελέσματα της μελέτης αυτής να εκτεθούν υπό μορφή συγκριτικής ανάλυσης βέλτιστων πρακτικών·

66. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις και στα κοινοβούλια των κρατών μελών και των υπό ένταξη ή υποψήφιων για ένταξη χωρών.

[1] ΕΕ L 303 της 2.12.2000, σ. 16.

[2] ΕΕ L 42 της 13.2.2002, σ. 1.

[3] ΕΕ L 335 της 19.12.2001, σ. 15.

[4] ΕΕ C 187 της 18.7.1988, σ. 236.

[5] ΕΕ C 379 της 7.12.1998, σ. 66.

[6] ΕΕ C 21 E της 24.1.2002, σ. 246.

[7] ΕΕ C 140 E της 13.6.2002, σ. 599.

[8] ΕΕ L 204 της 26.7.2006, σ. 1.

[9] ΕΕ C 39 της 18.2.2003, σ. 5.

[10] ΕΕ C 134 της 7.6.2003, σ. 6.

[11] ΕΕ C 134 της 7.6.2003, σ. 7.

[12] ΕΕ C 69 της 19.3.2005, σ. 8 (δεν έχει δημοσιευθεί ακόμη στις Συλλογές Νομολογίας του Δικαστηρίου).

--------------------------------------------------